พนักงานธปท.มีอำนาจเต็ม คุมเงินไหลเข้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท.ยันการออกมาตรการคุมเงินทุนไหลเข้าเป็นอำนาจของเจ้าพนักงานควบคุมแลกเปลี่ยนเงิน ไม่จำเป็นต้องขอบอร์ด
นายชาญชัย บุญฤทธิ์ไชยศรี ผู้อำนวยการอาวุโส ฝ่ายกฎหมายและคดี ธนาคารแห่งประเทศไทย (ธปท.) เปิดเผยว่า ตามกฎหมายการจะออกมาตรการควบคุมเงินทุนไหลเข้าเป็นอำนาจของเจ้าพนักงานควบคุมแลกเปลี่ยนเงิน ซึ่งก็คือนางสุชาดา กิระกุล ผู้ช่วยผู้ว่าการ สายตลาดการเงิน ธปท. ที่ได้รับมอบหมายให้มีหน้าที่ดูแลควบคุมการแลกเปลี่ยนเงินตามที่รัฐมนตรีว่าการกระทรวงการคลังมอบหมาย ไม่น่าจะเป็นอำนาจอนุมัติจากคณะกรรมการ ธปท. หรือผู้ว่าการ ธปท. 
เนื่องจากการออกมาตรการในเรื่องนี้ แม้จะเป็นเรื่องควบคุมแลกเปลี่ยนเงิน เป็นหน้าที่ ธปท. แต่ก็ไม่เกี่ยวกับโครงสร้างของ ธปท. เพราะเป็นอำนาจของเจ้าพนักงานควบคุมแลกเปลี่ยนเงิน สูงไปกว่านั้นก็เป็นอำนาจของรัฐมนตรีว่าการกระทรวงการคลัง อย่างไรก็ตามการทำงานต้องมีการรายงานบอร์ด ธปท.ด้วย
นายชาญชัย กล่าวว่า ขณะนี้ ธปท.หรือสายตลาดการเงิน ยังไม่ได้มีการหารือเรื่องดังกล่าวกับฝ่ายกฎหมายแต่อย่างไร จึงคาดว่าน่าจะยังไม่มีการออกมาตรการในเร็วๆ นี้ 
ทั้งนี้ การดำเนินงานในการออกมาตรการหรือควบคุมเงินทุนไหลเข้า เป็นอำนาจของเจ้าหน้าที่ผู้ปฏิบัติงาน ผู้ว่าการ ธปท. หรือเจ้าพนักงานควบ คุมการแลกเปลี่ยนเงินตรา ยกเว้นมาตรการดังกล่าวมีรายละเอียดที่เกี่ยวข้องหลายฝ่ายและอาจส่งผลกระทบอย่างมากต่อเศรษฐกิจภาพรวม ซึ่งต้องพิจารณาร่วมกันหลายภาคส่วน